Jääkiekkojoukkue Jokerit lähtee uuteen kauteen musiikillisesti erittäin mielenkiintoisen uudistuksen voimin. Joukkueen kotisivujen blogissa kerrotaan nimittäin Red Hot Chili Peppersin rumpali Chad Smithin sekä kitaristi Josh Klinghofferin tehneen yhtyeelle uutta tsemppimusiikkia otteluihin.

Smithän on tunnetusti suuri jääkiekkofani, joka on vuosien varrella käynyt katsomassa useitakin Jokereiden harjoitus- ja liigapelejä, ja onpa mies käynyt joukkueen kanssa kerran jäälläkin, joten yhteistä historiaa löytyy. RHCP-Kaksikko jammaili kasaan kaikkiaan neljä eri biisiaihiota Jokerien otteluissa käytettäväksi. Blogissa niitä kuvaillaan naseviksi, energisiksi ja sen kuuloisiksi, että dynaaminen duo on häärinyt studiossa inspiroituneena, eikä suinkaan vain velvollisuudentunnossa.

Kalifornialaisvoimin tuotettua jääkiekkomusiikkia päästään kuulemaan ensimmäistä kertaa Hartwall Arenalla maanantain ottelussa Kunlun Red Staria vastaan.